b'\n_START_ARTICLE_\nTarzan\n_START_PARAGRAPH_\nTarzan je izmi\xc5\xa1ljena oseba, junak iz knji\xc5\xbene uspe\xc5\xa1nice ameri\xc5\xa1kega pisatelja Edgarja Ricea Burrougsa , rojenega leta 1875 v Chicagu. Pisatelj je to knji\xc5\xbeevno delo ustvarjal v \xc4\x8dasu svoje brezposelnosti leta 1912, pisal ga je na roko, na hrbtne strani starih pisem in ostanke papirja, saj ni imel nobenega denarja za nakup papirja. Zgodbo o Tarzanu je uspel prodati \xc4\x8dasopisu/reviji All-Story Magazine za 700 dolarjev. Do takrat mu je prakti\xc4\x8dno spodletelo vse \xc4\x8desar se je lotil, lotil pa se je do svojega 35-tega leta marsi\xc4\x8desa, raznih ob\xc4\x8dasnih del, delal je kot kavboj, zlatokop, vojak v enoti ameri\xc5\xa1ke konjenice, agent za prodajo \xc5\xa1il\xc4\x8dkov, bil je o\xc4\x8de dveh otrok in v \xc4\x8dakanju na novo delo \xc5\xa1e pisec fiktivnih zgodb. Zgodba o Tarzanu je bila zadetek v polno, odprla je serijo ponatisov, stripov, 23 romanov in celo vrsto filmov. Tarzan je postal eden od najbolj priljubljenih likov popularne kulture 20. stoletja. Delo je napisal le leto pred nastopom gospodarske krize v ZDA in svetu ter jo v bistvu napovedal. Ameriki je ponudil vrnitev v divjino, pro\xc4\x8d od potro\xc5\xa1ni\xc5\xa1ke dru\xc5\xbebe, nazaj k naravi.\n_START_SECTION_\nZgodba o Tarzanu\n_START_PARAGRAPH_\nPisatelj je v zgodbi opisal de\xc4\x8dka, ki je osirotel \xc5\xbee v zgodnji mladosti, kot dojen\xc4\x8dek je izgubil svoje star\xc5\xa1e, na\xc5\xa1la ga je skupina goril in ga vzgojila kot \xc4\x8dlana svoje dru\xc5\xbeine v divjini. Pisatelj de\xc4\x8dka poimenuje v neobstoje\xc4\x8dem jeziku "mangani"- Tarzan s pomenom "Bela Ko\xc5\xbea". Tarzan je dozorel v mladega mo\xc5\xbea v divjini med gorlami z nagonom divje \xc5\xbeivali in telesnimi sposobnostmi atleta. Ob sre\xc4\x8danju z drugimi ljudmi je do njih za\xc4\x8dutil nerazlo\xc5\xbeljivo vez in njegovo \xc5\xbeivljenje se je za vedno spremenilo. Tarzan s sodobnimi supermani ni imel veliko skupnega. Tarzan se je hranil s hrano, katero je sam nabral ali ulovil, bil je za\xc5\xa1\xc4\x8ditnik narave, ogro\xc5\xbeenih \xc5\xbeivali, bil je nasprotnik divjih lovcev, izreden poznavalec rastlin, obna\xc5\xa1al se je kot najbolj\xc5\xa1i ekolog. Vendar ga je pisatelj v zgodbi predstavil kot stereotip, podobo kot so si jo o Afriki ustvarili takratni ljudje na Zahodu. Pisatelj ni bil nikoli v Afriki, informacije o tamkaj\xc5\xa1nem \xc5\xbeivljenju je \xc4\x8drpal iz zapiskov, spominov legendarnega raziskovalca Stanleja (*1841 - 1904) in Kiplinga ter njegovega knji\xc5\xbeevnega dela Knjige o d\xc5\xbeungli.'